স্টাফ রিপোর্টার ॥ হবিগঞ্জ শহরের কোর্ট স্টেশন এলাকায় টেম্পু চাপায় রহমত আলী (৬৫) নামের এক গরু ব্যবসায়ী নিহত হয়েছেন। গতকাল শুক্রবার বিকাল ৩টায় এ দুর্ঘটনাটি ঘটে। তিনি সদর উপজেলার পাইকপাড়া গ্রামের মৃত সিদ্দিক আলীর পুত্র। নিহতের পরিবার জানায়, প্রতিদিনের ন্যায় রহমত আলী গরু কেনার জন্য বাড়ি থেকে বের হয়ে হবিগঞ্জ গরু বাজারে আসছিলেন। উল্লেখিত স্থানে পৌছুলে দ্রুতগামী একটি টেম্পু তাকে পেছন থেকে ধাক্কা দেয়। স্থানীয় লোকজন তাকে উদ্ধার করে সদর হাসপাতালে ভর্তি করেন। সেখানে চিকিৎসাধীন অবস্থায় বিকাল ৫টায় তিনি মৃত্যুবরণ করেন। দুর্ঘটনার পরপর চালক টেম্পু নিয়ে পালিয়েছে।